Tomáš, Erik, poslanec NR SR (2022-03-16):
Ďakujem veľmi pekne. Vážený pán predseda, kolegovia, kolegyne, teraz nebudem hovoriť len v mene opozície, ale aj v mene Jednoty dôchodcov Slovenska. Jednota dôchodcov Slovenska vám na toto riešenie odkazuje, že je to nehoráznosť, že je to jedna veľká nehoráznosť. Vy chcete doslova opiť dôchodcov rožkom, pretože skoršie vyplatenie 13. dôchodku, tzv. 13. dôchodku, lebo všetci dobre vieme, že to nie je žiaden 13. dôchodok, nerieši vôbec nič. Dôchodcovia nedostanú nič iné, len to, na čo majú nárok. Jednota dôchodcov Slovenska požadovala v tejto ťažkej situácii zdražovania mimoriadnu valorizáciu dôchodkov, ba dokonca bola ochotná zohľadniť túto mimoriadnu valorizáciu aj v tej budúcoročnej valorizácii. A strana HLAS – sociálna demokracia v súlade s požiadavkami Jednoty dôchodcov Slovenska predložila takýto zákon do parlamentu, ale vy včera na základe pochybných dôvodov ste tento zákona doslova vyhodili z programu. Je veľmi zaujímavé, že pokiaľ sa tu rokuje o drogách alebo pokiaľ ide o drogy, tak vtedy nikto nie je úzkoprsí a nikto nerieši 6-mesačné lehoty, ale pokiaľ ide o dôchodcov a zvyšovanie dôchodkov, odrazu musel zasadnúť ústavnoprávny výbor, aby vyhodil obe novely zákonov, ktoré to mali riešiť. Čo sa týka tej našej hlasáckej, vraj preto, lebo už v októbri bola riešená valorizácia dôchodkov. No len tam treba pripomenúť, že sa riešilo úplne niečo iné a hovorilo sa o tom, aby bol predĺžený ten minimálny valorizačný mechanizmus dôchodkov, teda tá poistka, aby dôchodcovia mali minimálne aspoň 2 % z priemerného dôchodku. Čiže pokiaľ ide o drogy, ideme. Pokiaľ ide o dôchodcov, nie nemôžeme o tom rokovať. Ale ubezpečujem vás, že rovnakú novelu predložíme v mene Jednoty dôchodcov Slovenska aj na tú budúcu aprílovú schôdzu a budeme vás tou novelou bombardovať a budete vystavení v rozprave a budete vystavení aj vlastnému hlasovaniu a vlastnej hanbe, keď tento zákon jednoducho nepodporíte. Len pre vaše vysvetlenie, lebo nie všetci sa venujete sociálnej oblasti. Chronicky známe už je, že dôchodky starobné porástli v tomto roku len o 1,3 %, čo je veľmi smiešne. Len aby ste vedeli, dôchodcovská inflácie už presiahla 9 % a zároveň je tu ešte jeden problém, že minimálne dôchodky sú zmrazené úplne a nerástli vôbec. Ono to má síce nejaké dôvody, ale v tejto ťažkej dobe nemôžeme ani na toto zabúdať. A tá naša novela hlasácka riešila to, aby sa mimoriadne zvýšili starobné dôchodky o 3,3 %, čím by sme tých 3,3 % priradili k 1,3-percentnej valorizácii. Čiže celkovo by dôchodky od 1. 5. vzrástli od 4,6 %. A 4,6 % je presne dôchodcovská inflácia za II. polrok minulého roka, čiže lepšie by to zodpovedalo realite, v ktorej teraz dôchodcovia žijú a sú. Zároveň sme v tej novele navrhovali aj rozmrazenie minimálnych dôchodkov a ich navýšenie. Pretože aj ľudia s minimálnymi dôchodkami sa sťažovali a, samozrejme, oprávnene. Viacerí z vás tu ako o hotovej veci hovoria, že veď na budúci rok sa dôchodky zvýšia o 8,3 % alebo takéto číslo a pritom to nie je ešte dôchodcovská inflácia, vy to dobre viete, je to len odhad. Nikto teraz nemôže v tejto situácii v marci hovoriť, aká bude tá dôchodcovská inflácia, a teda o koľko porastú dôchodky. Pretože tá dôchodcovská inflácia sa určuje za celý I. polrok tohto roka. Tak tu nebalamuťte dôchodcov, že to určite tak bude, pretože to sami neviete a možno tá dôchodcovská inflácia bude ešte vyššia. A ja som veľmi zvedavý, ako bude vláda ochotná napĺňať platný zákon z našej dielne, teda z dielne predchádzajúcich vlád. Čo sa týka tej dôchodcovskej inflácie, nebodaj to vyskočí na 15. Som zvedavý, či držgroš Igor Matovič, minister financií, bude ochotný o toľko zvyšovať dôchodky dôchodcov. No a dnes sme sa, dámy a páni, dozvedeli, že vláda prichádza s iným riešením pre dôchodcov. Vicepremiérka Veronika Remišová sa rozhodla, že bude dôchodcom rozdávať tablety. Toto je riešenie v ťažkej dobe zdražovania pre dôchodcov. Tablety! Áno, pani Remišová, ona má také bizarné nápady, všetci vieme. A zase vytiahla zo svojej studnice ďalšiu perlu. Čiže v čase, keď dôchodcovia nemajú poriadne do úst, keď to tak poviem, v čase, keď sú tu vysoké energie, tak vláda ponúka dôchodcom tablety. Teda nemám nič proti tomu, aby sme zvyšovali a zlepšovali aj digitálne zručnosti dôchodcov, ale toto teraz dôchodcovia potrebujú? Vedia ten iPad zjesť? Ten tablet, vedia ho zjesť? Vedia si na ňom uvariť? Možno by mohol poslúžiť ako malé výhrevné teleso, keď by bol dlho zapojený a by fungoval, no len potom zase tie ceny elektriny, že? Čiže to načasovanie od pani Remišovej je jednoducho obdivuhodné, obdivuhodné. Včera ste zmietli zvyšovanie dôchodkov zo stola a dnes dávate dôchodcom tablety. Super! Gratulujem, tlieskam vám všetkým, perfektné. Toto je riešenie. Síce nebudeme mať čo jesť a budeme v zime, ale budeme mať tablety a neviem, čo si na nich budeme pozerať. No, čiže opakujem. Skoršie vyplatenie 13. dôchodku nie je žiadnym riešením, nedávate dôchodcom nič navyše a samotná jednota dôchodcov toto vaše riešenie označila za nehoráznosť. Gratulujem vám!